**KAPCSOLATTARTÁS**

A rendelkezési jogkör gyakorlója (ügyész, bíró - letartóztatott esetén), illetve az intézet engedélye alapján a fogvatartott hozzátartozóival, valamint az általa megjelölt személyekkel tarthat kapcsolatot. A kapcsolattartó regisztráláshoz elengedhetetlen az érintett személy hozzájárulása. Az ehhez szükséges formanyomtatványt a reintegrációs tiszttől kell kérni, vagy az alábbi melléklet kitöltésével bv. intézetbe való bevonulásakor is vihető (melléklet – kapcsolattartói nyilatkozat). Ennek hiányában a megjelölt személlyel kapcsolatot nem lehet tartani. Tizenhat éven aluli kapcsolattartó esetén a törvényes képviselő írásos hozzájáruló nyilatkozatára is szükség van. A kapcsolattartói nyilatkozatot a fogvatartott levélben, saját költségén küldheti ki hozzátartozóinak, illetve látogatófogadáson adhatja át már regisztrált kapcsolattartóinak.

A letartóztatottak kapcsolattartására vonatkozóan a büntetőeljárás eredményes lefolytatása érdekében a rendelkezési jogkör gyakorlója korlátozást, tiltást rendelhet el.

A fentieken túl kapcsolatot tarthat a fogvatartott védőjével, illetve egyeztetést követően jogi képviselőjével.

Ki számít hozzátartozónak?

Hozzátartozó:

* az egyeneságbeli rokon és ennek házastársa vagy élettársa;
* az örökbefogadó és a nevelőszülő (ideértve az együtt élő mostohaszülőt is), az örökbe fogadott és a nevelt gyermek (ideértve az együtt élő mostohagyermeket is);
* a testvér és a testvér házastársa vagy élettársa;
* a házastárs, az élettárs;
* a házastárs vagy az élettárs egyeneságbeli rokona és testvére.

A kapcsolattartás formái: (alfüleken)

**Levelezés:** a levelezés biztonsági szempontból ellenőrizhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető. Minden ettől eltérő tartalommal érkező levélküldemény csomagnak minősül. A hatóságokkal, nemzetközi szervezetekkel, valamint a védővel történő levelezés tartalmilag nem ellenőrizhető.

**Látogatás:** a rezsimszabályokhoz igazodóan egyidejűleg négy fő látogatót fogadhat a fogvatartott, gyermekkorú látogató csak felnőtt korú személy kíséretében léphet az intézetbe. Ha az intézet biztonsága indokolja, az intézet elrendelheti, hogy biztonsági fülkében történjen a látogatás. A látogatásról szóló tájékoztatót az oldal alján találja.

**Telefonálás:** a rezsimszabályok szerinti gyakoriságban és időtartamban telefonálni lehet a bv. intézet által biztosított mobiltelefonon keresztül. A beszélgetés ellenőrizhető.

**Csomagküldemény:** havonta a fogvatartott csomagot fogadhat és küldhet. Csomag kizárólag postai úton továbbítható, súlya legfeljebb 5 kg lehet.Amennyiben a csomag nem regisztrált kapcsolattartótól érkezik, vagy a küldemény súlya – a ruházatot, gyógyszert vagy gyógyászati segédeszközt tartalmazó csomag kivételével – meghaladja az 5 kg-ot, a csomag visszaküldésre kerül. Az intézetek plusz 500 gr tűréshatárra tekintettel adják át a csomagot. Csomagban beküldhető tárgyak (táblázat)

**A csomagküldés szabályai azonban 2018. július 1-jétől megváltoznak.**Az új szabályozás szerint nem küldhető be élelmiszer, tisztálkodási szer, illetve – az elítélt számára meghatározott, de a bv. intézet által biztosítani nem tudott gyógyszerek, gyógyhatású szerek kivételével – gyógyszer, gyógyászati segédeszköz vagy gyógyhatású készítmény. Fontos változás lesz, hogy az elítélt kapcsolattartója az élelmiszert, tisztálkodási szert, dohányterméket tartalmazó csomagot ellenérték megfizetése mellett a bv. intézet területén működő, a személyes szükségletekre fordítható összeg levásárlására kijelölt üzletben állíttathatja össze jogszabályban meghatározott módon.

**Látogató intézeten kívüli fogadása:** a szabadságvesztés végrehajtási fokozataira és rezsimjeire vonatkozó rendelkezések szerint annak az elítéltnek engedélyezhető, aki a szabadságvesztésből a büntetés egyharmadát letöltötte, és fegyházban legalább egy évet, börtönben legalább hat hónapot, fogházban legalább három hónapot kitöltött, vagy akit átmeneti részlegre, EVSZ (enyhébb végrehajtási szabályok) hatálya alá helyeztek. Az intézeten kívüli látogatás a szabadságvesztés időtartamába beszámít. Az elítélt kizárólag a látogató megjelenését követően távozhat az intézetből, azzal a kapcsolattartóval, akinek a látogatási értesítést küldték.

**Kimaradás:**elsősorban az elítélt családi és társadalmi kapcsolatainak fenntartása, oktatásban, képzésben való részvétele, a szabadulása után a munkahelyről és a lakásról való gondoskodás elősegítése érdekében engedélyezhető annak az elítéltnek, aki a szabadságvesztésből a büntetés egyharmadát letöltötte, és fegyházban legalább egy évet, börtönben legalább hat hónapot, fogházban legalább három hónapot kitöltött, vagy akit átmeneti részlegre, vagy EVSZ hatálya alá helyeztek. Tartama a huszonnégy órát nem haladhatja meg.

**Eltávozás:** akkor engedélyezhető, ha az elítélt a szabadságvesztésből a büntetés egyharmadát letöltötte, és fegyházban legalább egy évet, börtönben legalább fél évet, fogházban legalább három hónapot kitöltött. Időtartama a szabadságvesztésbe beszámít. Köteles bejelenteni, hogy az eltávozás ideje alatt hol tartózkodik.